**Seducţie**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În gânduri se ascund tăceri;

Răscolitoare voci, caline!

Trezind din adâncimi dureri

Mă poartă azi sub caudine.

Trăiri de care vreau să uit

Îmi macină singurătatea,

Mă simt precum un bântuit

Ce-şi caută identitatea!

Rătăcitor prin univers

În căutare de iubire,

Sunt pus la colţ, din scripte şters;

Nu sunt decât o amăgire!

O ramură dintr-un copac

Uitat demult la o răscruce,

Izvor într-un trecut opac

Pe care viaţa îl seduce!

Se-aud ecouri printre paşi

Ce poartă spre zenit destinul,

Gândul pe aripi de arcaşi

Ar vrea să-nnăbuşe suspinul.

Dar vocile din nou tresar

Trezind timpane adormite;

Viaţa îmi pare adversar,

Iar visele-mi sunt adumbrite!

Mă cert cu mine iar şi iar,

Dar gândul nu-mi dă ascultare!

Rămân tăcerii tributar,

Iar vieţii îi ridic altare!